Hannes van Wyk VERRAS ons weer, maar die keer ALLEEN… – Welcome to Innibos
Vir die eerste keer in baie jare betree Hannes weer alleen die verhoog met 'n splinternuwe eenmanstuk, Sê groete vir Ma. Hy vertolk die rol van Regard Roberts van Aswegen in 'n drama waar die lag en die traan baie naby aan mekaar loop: die band tussen 'n ma en haar kind, hulle lewensreis saam, die pyn en onvermydelikheid van oudword en hoe ons soms ons grootste foute kan verdedig, omdat dit uit liefde gedoen is.
Dit vertel die storie van Regard se vormingsjare. Hy is 'n sensitiewe kind wat op 'n plaas moet grootword en gou die dinge van man-wees en man-word moet leer. Hy vertel van sy pa, sy nie- so- slim-broer, Dewaldt, en van sy veerpoothoender, Knoop, wat hom van die dood geleer het en die pyn en vernedering van tiener-wees.
Dit is 'n verhaal vir elke lid van die gesin en beloof om te sorg vir humor, maar ook lag met 'n traan. Elkeen wat 'n ma het, gehad het of sélf 'n ma is, moet hierdie langverwagte teaterstuk sien.
Dis 'n tipe knop-in-die-keel, tong-in-die-kies kykie na die dinge waarmee die meeste mense hul kan vereenselwig, en uiteindelik die een ding wat ons almal bind: die bleddie getik-tok van die klok wat niemand die aardigheid van oudword spaar nie.
Sandra Prinsloo behartig die regie en Des Gardner (Binnelanders en Suidooster) het die teks geskryf. Na Innibos beplan Hannes 'n landswye toer vanaf Augustus, 2019. Bespreek nou om teleurstelling te voorkom.